Nariadenie Rady (EHS) č. 1503/76
z 21. júna 1976
o uzatvorení Dohody o obchodnej spolupráci medzi Európskym hospodárskym spoločenstvom a Pakistanskou islamskou republikou
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej články 113 a 114,
so zreteľom na odporúčanie Komisie,
keďže Dohoda o obchodnej spolupráci dojednaná medzi spoločenstvom a Pakistanskou islamskou republikou by sa mala uzatvoriť,
PRIJALA TOTO NARIADENIE:
Článok 1
Dohoda o obchodnej spolupráci medzi Európskym hospodárskym spoločenstvom a Pakistanskou islamskou republikou, ktorej text je priložený k tomuto nariadeniu, sa týmto uzatvára v mene spoločenstva.
Článok 2
Predseda Rady oznámi v súlade s článkom 15 dohody druhej zmluvnej strane, že, pokiaľ ide o spoločenstvo, postupy potrebné na nadobudnutie platnosti tejto dohody boli ukončené. [1]
Článok 3
V Spoločnom výbore stanovenom v článku 8 dohody spoločenstvo zastupuje Komisia Európskych spoločenstiev, ktorej pomáhajú zástupcovia členských štátov.
Článok 4
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 21. júna 1976